b'\n_START_ARTICLE_\nElizabeth Short\n_START_PARAGRAPH_\nElizabeth Short (29. hein\xc3\xa4kuuta 1924 \xe2\x80\x93 15. tammikuuta 1947), jota kuolemansa j\xc3\xa4lkeen kutsuttiin my\xc3\xb6s Mustaksi Dahliaksi, oli Los Angelesissa surmattu nainen, jonka murhaa ei ole pystytty selvitt\xc3\xa4m\xc3\xa4\xc3\xa4n. Tapaus nostatti aikoinaan suuren mediakohun raakuutensa vuoksi._NEWLINE_Shortin ruumis, joka l\xc3\xb6ydettiin murhan j\xc3\xa4lkeisen\xc3\xa4 p\xc3\xa4iv\xc3\xa4n\xc3\xa4, oli katkaistu kahtia\xc2\xa0ja valutettu kuivaksi verest\xc3\xa4. Lis\xc3\xa4ksi h\xc3\xa4nen suunsa oli viillelty poskiin asti niin, ett\xc3\xa4 kasvot n\xc3\xa4yttiv\xc3\xa4t irvist\xc3\xa4v\xc3\xa4n kammottavalla tavalla._NEWLINE_Lehdist\xc3\xb6 nimesi tapauksen Mustaksi Dahliaksi Shortin tummien hiusten ja vaatteiden takia. Murhan tutkimukset olivat siihenastisen historian suurimmat. Vaikka tapaus on yksi tunnetuimpia rikoksia, surmaajaa ei koskaan ole l\xc3\xb6ydetty._NEWLINE_James Ellroy kirjoitti aiheen pohjalta romaanin Musta Dahlia, johon perustuva Brian De Palman ohjaama samanniminen elokuva sai ensi-iltansa vuonna 2006.'